Vyf moontlike koronavirus-gevalle nou in Botswana dopgehou‘n Skoolsaal by die Frankfurt-lughawe word omskep in ‘n kwarantynsaal vir moontlike slagoffers van die koronavirus. (Foto: AP) Botswana se departement van gesondheid sê vyf moontlike gevalle van die koronavirus word nou in dié land ondersoek. Al vyf pasiënte het by die Sir Seretse Khama- internasionale lughawe aangekom en almal het verkouesimptome gehad. Hulle het almal op verskillende tye die land binnegekom. Die pasiënte word in kwarantyn by ŉ toegewysde hospitaal gehou terwyl daar op die uitslag van laboratoriumtoetse gewag word. Die monsters word in Suid-Afrika getoets. Die departement het benadruk dat daar nog net die vermoede bestaan dat die pasiënte moontlik die koronavirus onder lede het. Hulle het simptome soos koors, hoes, moegheid en kopseer gehad. Botswana se minister van gesondheid, dr. Lemogang Kwape, en die Wêreldgesondheidorganisasie (WGO) se verteenwoordiger in die land, dr. Josephine Namboze, het die naweek Botswana se kwarantynfasiliteit in Gaborone besoek om te verseker die land is gereed vir enige moontlike uitbreking van die virus Meer as 200 mense – almal in China – het reeds weens die virus gesterf. Geen bevestigde gevalle is nog in Suid-Afrika aangemeld nie.